Լուկանիկոս

Թոդորիս Լուկանիկոս ( (հայտնի է նաև որպես Լյուկ, Լուկանիկոս, որը հունարենից կարելի է թարգմանել որպես երշիկ), Հունաստանի ամենահայտնի շներից մեկը։ Հունաստանի դիմադրության խորհրդանիշներից մեկը՝ ուղղված երկրի իշխանությունների և Եվրամիության դեմ։ Նա միջազգային համբավ է ձեռք բերել այն բանից հետո, երբ դարձել է ակտիվ մասնակից՝ 2008-2012 թվականներին Աթենքում անցկացվող բողոքի ցույցերի ժամանակ։ Լուկանիկոսը չէր վախենում պայթյուններից, արցունքաբեր գազից և ռետինե փամփուշտներից, որոնք օգտագործվում էին ցուցարարների դեմ։ Նա ցույցերի բազմաթիվ լուսանկարների և տեսանյութերի հերոս է։ Ունի իր սեփական էջերը «Twitter»-ում, «Facebook»-ում և անձնական երկրպագուների կայք։ «TIME»-ը Լուկանիկոսին ընդգրկել Է ցուցարարների հավաքական կերպարում, որը հայտարարվել է «2011 թվականի մարդ»։

Պատմություն 
Լուկանիկոսի իրական անունը Թոդորիս է։ Սկզբում նա անօթևան էր, ապրում էր Աթենքի կենտրոնում։ Բողոքի ցույցերին միացել է 2008 թվականից՝ Հունաստանում զանգվածային անկարգությունների ժամանակ։ Դրանից հետո նա հաճախ հայտնվում էր իրադարձությունների կենտրոնում և գրավում էր ցուցարարների կողմը՝ լինելով առաջին շարքում և հաչելով իրավապահ մարմինների ներկայացուցիչների վրա։ Երբեմն նա փորձում էր բռնել և նետել արցունքաբեր գազի ռումբերը, որոնք թռչում էին ցուցարարների ուղղությամբ։ Զբոսաշրջիկների կողմից հյուրասիրված տապակած երշիկները սիրելու համար նրան անվանել են Լուկանիկոս։

Ազգային գործադուլի և 2010-2012 թվականներին Հունաստանում քաղաքացիական ծառայողների ցույցերի ժամանակ Լուկանիկոսը նույնպես անմիջական մասնակցություն է ունեցել։ Երբեմն դա ստանում էր ոստիկաններից, մի անգամ նույնիսկ տեղեկություններ էր հայտնվել, որ Լուկանիկոսը լուրջ ծեծի է ենթարկվել, սակայն դա չի հաստատվել։

2012 թվականից հետո Լուկանիկոսը դադարել է մասնակցել զանգվածային գործողություններին։ Նա ստացել է անհրաժեշտ բժշկական օգնություն, բուժվել մակաբուծային միջատների դեմ։ Լուկանիկոսին, որին կրկին կոչում էին Թոդորիս, ընդունել է մի հույն ընտանիք։ Նա սկսեց ապրել Խալկիդայում, Աթենքից մոտ 60 կմ հեռավորության վրա։
Նա մահացել է 2014 թվականի մայիսի 21-ին սրտի կանգից։

Հետաքրքիր փաստեր 

 2011 թվականի սեպտեմբերին, քաղաքացիական ծառայողների բողոքի ցույցերի շրջանակներում, աշխատանքային պայմաններից դժգոհ ոստիկանները մասնակցել են ցույցի Աթենքի կենտրոնում։ Երկու կողմերը (և՛ ցուցարարները, և՛ հատուկ ուժերը), քանի որ գրեթե նույն ձևով էին, ականատեսների խոսքերով, Լուկանիկոսը շփոթել է, թե ում վրա պետք է հաչել։ Ոստիկանության մամուլի ծառայությունից հայտնում են, որ նա մարմնական վնասվածքներով տեղափոխվել է հիվանդանոց։
 Լուկանիկոսին հաճախ շփոթում են մեկ այլ հայտնի հույն շան հետ, որը կոչվում է Կանելլոս։ Նա հաճախ մասնակցում էր ուսանողական գործադուլներին։ Նա մահացել է 2008 թվականին։ Մի անգամ «The Guardian»-ում Լուկանիկոսին սխալմամբ անվանել են Կանելլոս։
 Եվրոպայում ոչ մեծ բողոքող խմբերից մեկն ընդունել է «Loukanikos» անվանումը։

Հանրաճանաչ մշակույթում 

 Ամերիկացի երգիչ և երգահան Դեյվիդ Ռովիքսը, «Occupy Wall Street» շարժման անդամ, գրել և կատարել է Լուկանիկոսի մասին «Riot Dog» (Ապստամբ շուն) երգը։ Նորվեգացի ֆլեշ անիմատոր Bjørn-Magne Stuestøl-ը համագործակցել է Ռովիքսի հետ՝ նրա մասին քարոզչական անիմացիոն տեսանյութ ստեղծելու համար։

 Մադրիդում կա մի գարեջրատուն, որը կոչվում է «Loukanikos»։ Գարեջրատան պատերը զարդարված են ցույցերին մասնակցած Լուկանիկոսի լուսանկարներով։ Տապակած երշիկները մատուցվում են գարեջրի հետ։

Ծանոթագրություններ

Արտքաին հղումներ 
 Լուկանիկոսը BBC-ի եթերում
  (ներկայումս անհասանելի է) 
 
 
Հայտնի շներ
Քաղաքական ակտիվիզմ